Intera Partners

Intera Partners Oy on suomalainen pääomasijoitusyhtiö, joka toimii Suomessa ja Ruotsissa. Intera on yksi Suomen suurimmista pääomasijoittajista. Se on kerännyt sijoitussitoumuksia neljään rahastoon.

Yhtiö sijoittaa pääsääntöisesti suomalaisiin ja ruotsalaisiin yrityksiin ja nostaa niiden arvoa niitä myyntiä kasvattamalla, toimintoja tehostamalla ja yritysjärjestelyjen avulla. Kasvua haetaan myös kansainvälistymisen kautta. Keskimäärin Interan sijoituskohteiden liikevaihto on kolminkertaistunut sijoitusaikana. Intera sijoittaa usein yrittäjävetoisiin liiketoimintoihin, joiden johto ja yrittäjät tyypillisesti omistavat myös osan yhtiöstä.

 Historia 
 2007–2019 
Tuomas Lang, Jokke Paananen ja Harri Hollmén perustivat Intera Partnersin vuonna 2007. He olivat toimineet aiemmin rahoitus- ja yrityskauppa-alalla, Paananen ruotsalaisissa sijoitusyhtiöissä IK Investment Partnersissa ja CVC:ssä, Lang taas Capmanilla. Yhtiön ensimmäiseen rahastoon kerättiin 125 miljoonan euron sijoitukset. Rahaston sijoituksia olivat muun muassa Consti, Orthex ja Normek. 

Vuonna 2011 yhtiö keräsi uuteen rahastoonsa 200 miljoonan euron sijoitukset. Sijoittajien joukossa oli muun muassa Kuntien eläkevakuutus, Valtion eläkerahasto ja sveitsiläiset LGT Capital Partners ja Partners Group.

Vuonna 2015 Intera hallinnoi kahta rahastoa, joissa oli yhteensä 325 miljoonan euron pääomat. Kolmannen rahastonsa, arvoltaan 250 miljoonaa euroa, se sai täyteen loppuvuonna 2016.

Vuonna 2017 Intera hallinnoi kolmea rahastoa, joissa oli sijoittajina pohjoismaisia ja eurooppalaisia institutionaalisia sijoittajia. Yhtiö tavoitteli sijoituskohteikseen suomalaisia ja ruotsalaisia yrityksiä, joiden liikevaihto olisi noin 10 – 200 miljoonaa euroa. Yhtiön sijoitusyhtiöistä kaksi listautui, Silmäasema ja Kamux. Yhtiön sijoituskohteita olivat myös Prevent 360, Sitowise, Renta Group, HopLop, Evidensia, Rototec, Stella, Kreate, Merivaara, Royal Ravintolat, Tamtron, Trafotek, Polarica ja Normek. Yhtiön rahastoissa oli 575 miljoonan euron varat. Yhtiön neuvonantajina toimivat muun muassa J. T. Bergqvist, Kai Seikku ja Aarne Aktan.

 2020– 
Interan entisistä tai silloisista sijoituskohteista Avarn Security, Polarica ja Psykoterapiakeskus Vastaamo joutuivat 2020-luvun taitteessa julkisuuteen epäiltyjen laiminlyöntien tai lainvastaisten menettelyjen vuoksi.

Kesällä 2021 julkistettu Intera Fund IV -rahasto keräsi sijoitussopimuksia 335 miljoonan euron arvosta, mikä teki siitä yhden suurimmista suomalaisen pääomasijoittajan keräämistä rahastoista. Rahastoon sijoittivat esimerkiksi eläkeyhtiöt ja rahastot Suomesta ja ulkomailta. Yhtiön neljännen rahaston sijoitukset keskittyvät erityisesti kotimaisiin palveluyrityksiin, mutta sijoituskohteita etsittiin myös Ruotsista.

Vuonna 2023 yhtiö avasi toimiston Tukholmaan ja palkkasi ensimmäisen ruotsalaisen osakkaansa. Ruotsi kiinnosti yhtiötä, koska sitä kautta se voisi edistää suomalaisten sijoituskohteidensa kasvua Pohjoismaissa ja löytää uusia sijoituskohteita. Yhtiön ensimmäiset sijoituskohteet Ruotsissa olivat Halon Security -teknologiayhtiö ja tekoälyyn ja data-analytiikkaan keskittynyt Yellow Elk.

 Organisaatio 
Intera Partners toimii Suomessa Helsingissä ja Ruotsissa Tukholmassa. Vuonna 2024 yhtiöllä oli 24 työntekijää.

 Toiminta 
Intera Partners sijoittaa erityisesti palveluyhtiöihin. Yhtiöiden arvoa se nostaa myyntiä kasvattamalla, toimintoja tehostamalla ja yritysjärjestelyillä eli esimerkiksi pieniä yrityksiä yhdistämällä. Yhtiö on kiinnostunut erityisesti kasvuhaluisista ja kansainvälistymistä tavoittelevista yrityksistä. Intera irtautuu sijoituksistaan yleensä noin viiden vuoden kuluttua hankinnasta joko pörssin tai yrityskaupan kautta. Helsingin pörssiin on listattu esimerkiksi Consti, Kamux ja Silmäasema. Pääomasijoittajille on myyty esimerkiksi Renta Group ja Rantalainen.

 Sijoitukset 
Intera Partnersin sijoitukset syksyllä 2025:
 Sitowise (2016–) Sito ja Wise Group Finland yhdistyivät maaliskuussa 2017. Fuusiossa oli mukana myös pääomasijoittaja Intera Partners, joka omisti Wise Groupista 65 prosenttia. Fuusion jälkeen Intera omisti Sitowisesta 40 prosenttia. Yhtiöstä tuli Suomen suurin suomalaisomisteinen rakennuskonsultointia tarjoava yritys. Uuden yhtiön ensimmäinen yritysostos oli marraskuussa hankittu Maapörssi. Sitowise listautui vuonna 2021. Intera aikoi pitää sen jälkeenkin osan osuudestaan.
 Roima Intelligence (2018–2024), (2024–) Vuonna 2022 Roima osti Logimatic IDS A/S:n Tanskasta ja Part Trap AB:n Ruotsista. Vuonna 2024 Intera myi enemmistön yhtiöstä brittiläiselle sijoitusyhtiö Corten Capitalille säilyttäen omistusta myös itsellään.
 Galena Pharma (2021–) Galena Pharma kuopiolainen farmasia-alan yritys, johon Intera sijoitti vuonna 2021.
 Arco Architecture Company (2021–) Arco syntyi, kun Intera Partners yhdisti Aihio Arkkitehdit, Arkkitehdit Soini & Horto ja Cederqvist & Jäntti Arkkitehdit. Intera on yhtiön enemmistöomistaja. 190 henkilöä työllistänyt Arco oli syntyessään Suomen suurin arkkitehtitoimisto. Sen projekteihin kuului muun muassa Tampereen Kansiareena ja asemanseutu ja Helsingin Suvilahden kulttuurikeskus. Vuonna 2022 Tampereella ja Helsingissä toiminut yhtiö osti turkulaisen Schauman Arkkitehdit. Toiminta laajeni myös Ouluun. 
 Oiva Isännöinti (2021–) Oiva Isännöinti syntyi vuonna 2021, kun Intera yhdisti omistamansa Avara Isännöinnin ja Provia Isännöinnin. Yhtiö kasvoi yrityskauppojen avulla niin, että vuonna 2022 se toimi 11 paikkakunnalla. Vuoteen 2024 mennessä yrityskauppoja oli tehty yli 20.
 Midagon (2021–) Intera osti kesäkuussa 2021 puolet Midagonista. Accenturelta lähtöisin olevat työntekijät perustivat yhtiön vuonna 2006. Marraskuussa 2022 yhtiö osti ruotsalaisen Kontract AB:n.
 Cervi (2022–) Intera hankki enemmistöosuuden marraskuussa 2022 Saari Partners Oy:ltä. Intera omisti yhtiöstä noin 80 prosenttia. Syyskuussa 2023 Cervi Talotekniikka osti Topi Riivari Oy:n.
 Duunitori (2022–) Intera hankki Duunitorin enemmistön heinäkuussa 2022. Yhtiön aiempia omistajia olivat henkilöstön lisäksi kyproslainen sijoitusyhtiö Embria Projects, Gorilla Capital -rahasto ja joukko enkelisijoittajia. Kaupan jälkeen Interan osuus oli noin 55 prosenttia ja henkilöstön osuus 45 prosenttia. Toukokuussa 2024 Duunitori osti ruotsalaisen Keeparon, joka on erikoistunut työnantajabrändeihin.
 HögforsGST (2022–) Maaliskuussa 2022 Intera osti osan HögforsGST:sta, loput osakkeista jäi yhtiön avainhenkilöille. Lokakuussa 2023 HögforsGST osti ruotsalaiselta SWEP Internationalilta sen kaukolämmönjakokeskusten liiketoiminnan.
 Better Burger Society (2023–) Heinäkuussa 2023 Interan ja NoHo Partnersin yhteisyritys Better Burger Society, BBS, osti sveitsiläisen Holy Cow! -hampurilaisravintolaketjun. BBS-yhtiöön oli aiemmin yhdistetty NoHon omistama Friends & Brgrs -ketju.  Huhtikuussa 2025 BBS irrotettiin NoHo-konsernista ja samalla NoHon äänivalta yhtiössä tippui 49,6 prosenttiin, vaikka se olikin yhä yhtiön enemmistöomistaja. Yhtiöllä oli 31 ravintolaa Suomessa ja 18 Sveitsissä. Pääomasijoittajien tyypillisestä toimintatavasta poiketen BBS kasvattaa ostamiaan yrityksiä erillisinä.
 Halon Security (2024–) Halon oli Interan ensimmäinen sijoituskohde Ruotsissa. Teknologiayhtiöön sijoitettiin vuonna 2024.
 Yellow Elk (2025–) Intera sijoitti ruotsalaiseen tekoälyyn ja data-analytiikkaan keskittyneeseen Yellow Elkiin vuonna 2025.

 Irtautumiset 
Sijoitusyhtiöt, joista Intera Partners oli irtautunut syksyyn 2025 mennessä:
 Normek (2008–2019) Intera osti enemmistön Normekista vuonna 2008. Vuonna 2011 Normek osti kaksi kilpailijaansa, Naaraharjun Pieksämäeltä ja Botnia Fasadin Isostakyröstä.
 Mikeva (2008–2012) Intera ja Mikevan toimiva johto ostivat hoivapalveluihin keskittyneen yhtiön Ruukki Groupilta vuonna 2008. Intera myi osuutensa vuonna 2012 yhtiön toimivalle johdolle ja G Square -pääomasijoittajalle.
 Consti (2008–2016) Consti listautui vuonna 2015. Intera jätti itselleen 12 prosentin osuuden ja myi sen seuraavana kesänä.
 Orthex Group (2009–2015) Intera osti enemmistön Orthexista keväällä 2009. Tammikuussa 2020 se osti ruotsalaisen Sveicon. Osuutensa Intera myi Sponsor Capitalille ja yhtiön johdolle vuonna 2015. Yhtiöllä oli tuolloin noin 300 työntekijää ja 60 miljoonan euron liikevaihto.
 Delete (2010–2013) Intera irtautui ympäristöpalvelu Deletestä elokuussa 2013.
 Polarica (2010–2019) Intera osti enemmistön Polaricasta Allan Lehdolta ja tämän perheeltä vuonna 2010. Toiseksi uudeksi omistajaksi tuli Hartwall Capital. Yhtiön toimitusjohtajana jatkoi Tommy Innala, joka oli myös yhtiön osakas. Heinäkuussa 2011 Polarica ja Lapin Liha yhdistyivät. Yhtiöllä oli 280 työntekijää ja noin 110 miljoonan euron liikevaihto. Joulukuussa 2019 Intera myi Polarican sijoittajaryhmälle, jossa oli mukana Jukka Kristo, Tommy Innala, Mari Onkamo ja High Point Oy. Polarican toimitusjohtaja Kristoa ja tämän thaimaalaista liikekumppania syytettiin myöhemmin ihmiskaupasta. Epäillyt rikokset tapahtuivat vuosi sen jälkeen, kun Intera oli irtautunut yhtiöstä. 
 Kamux (2011–2020) Intera sijoitti Kamuxiin vuonna 2011 ja vei sen pörssiin vuonna 2017. Loput osakkeensa se myi syyskuussa 2020.
 Tamtron (2011–2017) Intera osti Tamtronin enemmistön vuonna 2011 Pentti Asikaiselta. Yhtiöllä oli 200 työntekijää ja noin 25 miljoonan euron liikevaihto. Intera myi osuutensa yhtiöstä vuonna 2017 Mikko Keskiselle ja Pentti Asikaiselle.
 Trafotek (2011–2019) Intera osti enemmistön kaarinalaisesta Trafotekistä marraskuussa 2010. Yhtiöllä oli 300 työntekijää ja 54 miljoonan euron liikevaihto.  Yhtiö myytiin vuonna 2019 ruotsalaiselle pörssiyhtiölle, AQ Groupille.
 Royal Ravintolat (2011–2018) Interasta tuli Royal Ravintoloiden pääomistaja vuonna 2011. Vuonna 2017 Royal Ravintoloilla oli 37 ravintolaa, esimerkiksi Savoy, Kulosaaren Casino ja Löyly. Yhtiö myytiin huhtikuussa 2018 ravintolaketju Restamaxille.
 Animagi (2012–2015) Intera Partners perusti Animagin marraskuussa 2012 yhdistämällä 13 suomalaista eläinlääkäriasemaa, joilla oli yhteensä 160 työntekijää ja noin 13 miljoonan euron liikevaihto. Kesäkuussa 2013 ketjuun kuului jo 22 eläinklinikkaa, lokakuussa 32. Vuonna 2015 ketju myytiin sen ruotsalaiselle kilpailijalle Evidensialle.
 Merivaara (2013–2022) Intera osti enemmistön Merivaarasta joulukuussa 2012. Intera myi Merivaaran Lojerille kesällä 2022.
 Silmäasema (2014–2019) Yhtiö listautui vuonna 2017. Intera jäi Silmäaseman omistajaksi myös annin jälkeen. Loput osakkeistaan se myi Coronarialle syyskuussa 2019.
 Stella Kotipalvelut (2014–2021) Intera harkitsi vuonna 2020 Stellan viemistä pörssiin, mutta luopui ajatuksesta. Yhtiön palveluihin kuului kotisiivous ja lastenhoito. Terveys- ja turvapuhelinpalveluihin liittyvä liiketoiminta myytiin ruotsalaisyhtiölle.
 Kreate (2014–2021) Vuonna 2014 Intera osti Fin-Seulan ja Kesälahden Maansiirron ja yhdisti ne infrarakentamisen konserniksi, jonka emoyhtiö oli Infrak Oy. Seuraavana vuonna Infrak-konserni fuusioitui Insinööritoimisto Seppo Rantala Oy:n kanssa, jolloin syntyi Kreate. Yhtiö listautui helmikuussa 2021. Yhtiöllä oli tuolloin yli 400 työntekijää ja noin 220 miljoonan euron liikevaihto. Intera myi loput osakkeensa saman vuoden syyskuussa.
 Rototec (2014–2021) Intera sijoitti Rototeciin vuonna 2014 ja myi osuutensa toukokuussa 2021 ruotsalaiselle Formica Capitalille.
 Renta Group (2016–2022) Alkuvuonna 2016 toimintansa aloittanut Renta Group syntyi yritysostoin. Ensimmäisiin yritysostoihin kuuluivat teline- ja sääsuojausalan Telinekymppi, työmaatiloja vuokraava Jasoca ja konevuokraamo Kehä-Kone, jotka kaikki siirtyivät Renta Groupiin henkilöstöineen ja omistajineen. Intera oli yrityksen pääomistaja. Yhtiön toimintaa valmistelivat Ramirentissä aiemmin toimineet Erkki Norvio, Kari Aulasmaa ja Kari Kallio. Marraskuussa 2021 Intera Partners myi Renta Groupin IK Partnersille, yhtiön johdolle ja avainhenkilöille. Yhtiöllä oli yli 100 toimipistettä Suomessa, Ruotsissa, Norjassa, Tanskassa ja Puolassa. Renta Telineiden rakentama väliaikainen kävelysilta romahti Tapiolassa toukokuussa 2023.
 Evidensia (2015–2017) Intera sai osuuden Evidensiasta vuonna 2015 myydessään perustamansa Animagi-ketjun Evidensialle.
 HopLop (2015–2021) Intera osti enemmistön HopLopista lokakuussa 2015. Ketjuun kuului tuolloin 18 sisätiloissa sijaitsevaa seikkailupuistoa Suomessa. HopLop myytiin maaliskuussa 2021 Capmanille. Ketjuun kuului silloin 22 toimipistettä Suomessa ja yksi Saksassa.
 Avarn Security (2017–2023). Interasta tuli Avarnin vähemmistöomistaja, kun sen omistama Prevent 360 yhdistettiin Avarn Securityyn. Kaksi turvallisuusalalla toimivan Avarn Securityn järjestyksenvalvojaa sai vankeustuomion työajalla tapahtuneista väkivaltarikoksista. Rikokset tapahtuivat vuonna 2022. Osuutensa Intera myi vuonna 2023 Avarn Security Groupille.
 Rantalainen (2018–2023) Intera osti enemmistön Rantalaisesta vuonna 2018. Se oli silloin yksi Suomen suurimmasta tilitoimistosta. Interan omistuksen aikana yhtiö kaksinkertaisti liikevaihtonsa, digitalisoi liiketoimintaansa ja alkoi toimia Ruotsissa. Osuutensa Intera myi pohjoismaiselle pääomasijoitusyhtiö Norvestorille tammikuussa 2023.
 PHM Group, alunperin Porvoon Huoltomiehet, (2018–2020), (2018–2025) Yhtiön juuret ovat vuonna 1992 perustetussa Porvoon Huoltomiehet -yhtiössä, jonka Mika Uusi-Simola ja Ville Ranta ostivat vuonna 2014 ja alkoivat yhdistää siihen ostamiaaan paikallisia yhtiöitä. Interasta tuli yhtiön enemmistöomistaja vuonna 2018. 1,5 vuoden aikana yhtiö teki 19 yritysostoa, laajensi toimintansa Ruotsiin ja kolminkertaisti liikevaihdon. Vuonna 2020 Intera myi enemmistöosuutensa Norvestorille ja jäi vähemmistöomistajaksi. Vuonna 2020 PHM osti Kotikadun. Lopullisesti Intera irtautui yhtiöstä vuonna 2025, kun se myi osuutensa norjalaiselle pääomasijoittaja Norvestorille.
 NoHo Partners (2018–2020) Pörssiyhtiö Restamax muutti nimensä NoHo Partnersiksi vuonna 2018. Seuraavana vuonna se laajensi toimintaansa Norjaan. Smile-henkilöstövuokraustoiminta myytiin VMP:lle. NoHosta tuli fuusiossa syntyneen Eezyn suurin omistaja.
 Psykoterapiakeskus Vastaamo (2019–2021) Intera osti Vastaamosta enemmistön vuonna 2019. Ennen tätä yhtiössä oli tapahtunut tietomurrot vuosina 2018 ja 2019. Kaupanteon yhteydessä asiaa ei tuotu esille. Interan mukaan se ei olisi tehnyt yrityskauppaa, jos tietomurrot ja niihin liittyvät puutteet tietoturvassa ja asiakastietojen suojauksessa olisivat olleet sen tiedossa. Julkisuuteen tietomurrot tulivat lokakuussa 2020, kun Vastaamo kertoi joutuneensa kiristyksen kohteeksi. Asiakkaiden tietoja julkaistiin netissä ja heiltä vaadittiin lunnaita tietojen levittämisellä uhkaamisella. Vastaamo ajautui konkurssiin vuonna 2021. Kesällä 2022 välimiesoikeus velvoitti yrityskaupassa myyjinä toimineet Vastaamon osakkaat maksamaan Interan holdingyhtiölle 8 miljoonan euron vahingonkorvaukset.

 Lähteet 

 Aiheesta muualla 
 Intera Partnersin verkkosivut

Luokka:Suomalaiset pääomasijoitusyhtiöt